b'\n_START_ARTICLE_\nAlbert Theodor B\xc3\xb6\xc3\xb6k\n_START_PARAGRAPH_\nAlbert Theodor (A. Th.) B\xc3\xb6\xc3\xb6k (8. kes\xc3\xa4kuuta 1858 Padasjoki \xe2\x80\x93 29. toukokuuta 1943 Padasjoki) oli H\xc3\xa4meenlinnassa vaikuttanut opettaja, museomies ja kirjailija.\n_START_SECTION_\nLapsuus ja nuoruus\n_START_PARAGRAPH_\nPadasjoella Alhon kartanossa syntyneen A. Th. B\xc3\xb6\xc3\xb6kin vanhemmat olivat nimismies, kuvernementinsihteeri Thure Wilhelm B\xc3\xb6\xc3\xb6k ja Karolina Forssell. H\xc3\xa4n p\xc3\xa4\xc3\xa4si ylioppilaaksi 1877 Helsingin ruotsalaisesta normaalilyseosta ja opiskeli Helsingin yliopistossa, josta h\xc3\xa4n valmistui filosofian kandidaatiksi 1885. _NEWLINE_H\xc3\xa4n meni 1885 naimisiin Anna Maria Borgstr\xc3\xb6min kanssa. Heid\xc3\xa4n poikansa oli kansanedustaja Leo B\xc3\xb6\xc3\xb6k.\n_START_SECTION_\nUra ja luottamustoimet\n_START_PARAGRAPH_\nVuosina 1890\xe2\x80\x931892 B\xc3\xb6\xc3\xb6k opetti luonnonhistoriaa ja maantietoa Vaasan ruotsalaisessa lyseossa. H\xc3\xa4meenlinnan lyseon luonnonhistorian ja maantiedon kollegana ja my\xc3\xb6hemmin lehtorina h\xc3\xa4n toimi vuosina 1892\xe2\x80\x931926. B\xc3\xb6\xc3\xb6k oli H\xc3\xa4meenlinnan kaupunginvaltuuston j\xc3\xa4sen vuodesta 1900 ja sen puheenjohtajana vuosina 1905\xe2\x80\x931912 ja 1875 perustetun H\xc3\xa4meenlinnan El\xc3\xa4insuojelusseuran toinen puheenjohtaja (1902\xe2\x80\x931926).\n_START_SECTION_\nB\xc3\xb6\xc3\xb6k museomiehen\xc3\xa4\n_START_PARAGRAPH_\n1900-luvun alussa B\xc3\xb6\xc3\xb6k teki aloitteen H\xc3\xa4meenlinnan Historiallis-Muinaistieteellisen museon eli nykyisen H\xc3\xa4meenlinnan kaupungin historiallisen museon perustamisesta. Taustalla oli pettymys Tampereen voitettua kilpailun H\xc3\xa4meen museon sijoituspaikasta vuonna 1906. H\xc3\xa4meenlinnan museohanke toteutui vuonna 1910. B\xc3\xb6\xc3\xb6kist\xc3\xa4 tuli vuonna 1912 avatun museon johtokunnan puheenjohtaja ja museon ensimm\xc3\xa4inen hoitaja, jona h\xc3\xa4n toimi vuoteen 1925 asti. B\xc3\xb6\xc3\xb6k oli my\xc3\xb6s perustamassa Suomen museoliittoa vuonna 1923. H\xc3\xa4n oli liiton keskushallituksen j\xc3\xa4sen vuosina 1923\xe2\x80\x931927 ja liiton varapuheenjohtajana 1924\xe2\x80\x931926. Suomen museoliiton kunniaj\xc3\xa4seneksi h\xc3\xa4net valittiin vuonna 1935._NEWLINE_B\xc3\xb6\xc3\xb6k kuvasi paljon Padasjokea, samoilla paikoilla kuin I. K. Inha, ja B\xc3\xb6\xc3\xb6kin kuvakokoelma on Lahden kaupunginmuseon kokoelmissa.'